Tilmeldingen til årets Aalborg Halvmarathon er slut, og der er mere end 6000 løbere, der på søndag 21. maj begiver sig ud på enten 21 kilometer eller den kortere rute på 10 kilometer. Årets halvmarathon i Aalborg giver spærringer og midlertidige omlægninger af trafikken langs ruten i det centrale Aalborg. Løberne bliver sendt afsted klokken 9, og på ruten løber de igennem Limfjordstunnelen. For bilisterne betyder det færre vognbaner at køre på end normalt og en hastighedsbegrænsning på 50 kilometer i timen Vejdirektoratet forventer ikke de store forsinkelser. Men bilisterne skal være opmærksomme på, at der kan være lidt længere rejsetid end normalt, hvis de skal igennem Limfjordstunnelen mellem klokken 8 og klokken 11. Frakørsel 23, Kridtsvinget, bliver spærret, og trafikanter der skal mod syd henvises i stedet til frakørsel 24, Øster Uttrup Vej, hvor de bliver ledt ad Øster Uttrup Vej og Øster Sundby Vej frem til Østre Allé. Spærringen påbegyndes klokken 8, og alle spor og frakørsler forventes at være åbne igen klokken 11. Tilkørslen fra Kridtsvinget mod nord vil fortsat kunne benyttes. Bilister kan holde sig orienteret via trafikinfo.dk eller via app’en Trafikinfo.

Referat:
Trafikanterne må forberede sig på trafikale ændringer, når 6000 løbere indtager motorvejen ved Aalborg Halvmarathon søndag 21. maj.